b'\n_START_ARTICLE_\nParcul Na\xc8\x9bional Peninsula Dilek-Delta B\xc3\xbcy\xc3\xbck Menderes\n_START_SECTION_\nIstorie\n_START_PARAGRAPH_\nDe-a lungul timpului, zona situat\xc4\x83 \xc3\xaentre peninsula Dilek \xc8\x99i gura de v\xc4\x83rsare a B\xc3\xbcy\xc3\xbck Menderes nu a fost populate de oameni sau a avut popula\xc8\x9bii foarte mici \xc8\x99i r\xc4\x83zle\xc8\x9be, astfel fiind relativ neafectat\xc4\x83 de factorul antropic. Aceast\xc4\x83 izolare a contribuit la diversificarea faunei \xc8\x99i florei. Primele a\xc8\x99ez\xc4\x83ri omene\xc8\x99ti permanente, cum ar fi Priene \xc8\x99i Milet, au fost construite \xc3\xaen apropiere de muntele Mycale \xc8\x99i delta B\xc3\xbcy\xc3\xbck Menderes \xc3\xaen timpul ocup\xc4\x83rii teritoriului de grecii antici \xc8\x99i ionieni. Nu departe, a fost ridicat sanctuarul Panionium, loc de \xc3\xaent\xc3\xa2lnire a Ligii Ioniene. Popula\xc8\x9bia \xc3\xaen zon\xc4\x83 a crescut semnificativ c\xc4\x83tre \xc3\xaenceputul secolului al XX-lea, datorit\xc4\x83 ora\xc8\x99ului-port Ku\xc5\x9fadas\xc4\xb1. Statutul de protec\xc8\x9bie a fost acordat peninsulei Dilek abia \xc3\xaen 1966, la 19 mai, de c\xc4\x83tre Ministerul P\xc4\x83durilor \xc8\x99i Gestion\xc4\x83rii Apelor. C\xc3\xa2teva decenii mai t\xc3\xa2rziu, \xc3\xaen 1994, \xc3\xaen parcul na\xc8\x9bional a fost ad\xc4\x83ugat\xc4\x83 \xc8\x99i zona adiacent\xc4\x83 a deltei B\xc3\xbcy\xc3\xbck Menderes, amplasat\xc4\x83 la sud de peninsula Dilek._NEWLINE_La \xc3\xaenceputul anului 2005, o foc\xc4\x83-c\xc4\x83lug\xc4\x83r (Monachus monachus) a fost g\xc4\x83sit\xc4\x83 r\xc4\x83nit\xc4\x83 grav \xc3\xaen delt\xc4\x83. A fost tratat\xc4\x83 imediat, dar a murit la scurt timp din cauza unor complica\xc8\x9bii. Specia este pe cale de dispari\xc8\x9bie, cu o popula\xc8\x9bie global\xc4\x83 de doar aprox. 600 de indivizi, dintre care peste 100 vie\xc8\x9buiesc pe \xc8\x9b\xc4\x83rmul Turciei._NEWLINE_\xc3\x8en aprilie 2010, pre\xc8\x99edintele Asocia\xc8\x9biaei Apicultorilor din Ayd\xc4\xb1n, Kadir K\xc4\xb1l\xc4\xb1\xc3\xa7, a declarat c\xc4\x83 parcul na\xc8\x9bional ar urma s\xc4\x83 fie exploatat de apicultori, lucru interzis de la \xc3\xaenfiin\xc8\x9barea parcului, \xc3\xaen 1966. Declara\xc8\x9bia a st\xc3\xa2rnit controverse, dar la scurt timp un reprezentant al Biroului Guvernatorului Provinciei Ayd\xc4\xb1n a confirmat c\xc4\x83 pozi\xc8\x9bia oficial\xc4\x83 este de a limita accesul pris\xc4\x83carilor \xc3\xaen parc. Apicultura este interzis\xc4\x83 ca mijloc de a proteja flora abundent\xc4\x83.\n_START_SECTION_\nGeografie\n_START_PARAGRAPH_\nSuprafa\xc8\x9ba total\xc4\x83 a parcului este de 27.598\xc2\xa0ha. Peninsula se \xc3\xaentinde pe o suprafa\xc8\x9b\xc4\x83 de 11.000\xc2\xa0ha, cu o l\xc4\x83\xc8\x9bime de aproximativ 6\xc2\xa0km de la nord la sud \xc8\x99i o lungime de 20\xc2\xa0km de la est la vest. Parcul se afl\xc4\x83 \xc3\xaen vecin\xc4\x83tatea apropiat\xc4\x83 a ora\xc8\x99ului de coast\xc4\x83 G\xc3\xbczel\xc3\xa7aml\xc4\xb1 \xc8\x99i este situat la aprox. 8\xc2\xa0km de ora\xc8\x99ul Davutlar \xc8\x99i la aprox. 26\xc2\xa0km de Ku\xc5\x9fadas\xc4\xb1 (estim\xc4\x83rile variaz\xc4\x83 \xc3\xaentre 23-30\xc2\xa0km). Alte ora\xc8\x99e din provincia Ayd\xc4\xb1n cu drumuri de acces la parc sunt Ayd\xc4\xb1n, S\xc3\xb6ke \xc8\x99i, \xc3\xaentr-o m\xc4\x83sur\xc4\x83 mai mic\xc4\x83, Didim._NEWLINE_Str\xc3\xa2mtoarea Mycale, numit\xc4\x83 dup\xc4\x83 muntele Mycale de pe peninsul\xc4\x83, desparte parcul de insula greac\xc4\x83 Samos. Cu o l\xc4\x83\xc8\x9bime de doar 1,6\xc2\xa0km, este una din cele mai \xc3\xaenguste str\xc3\xa2mtori ale M\xc4\x83rii Egee.\n_START_SECTION_\nAtrac\xc8\x9bii\n_START_PARAGRAPH_\nTerenul muntos al peninsulei \xc8\x99i numeroasele pe\xc8\x99teri, defilee \xc8\x99i v\xc4\x83i fac parcul o zon\xc4\x83 de interes deosebit pentru turi\xc8\x99ti \xc8\x99i cercet\xc4\x83tori. De-a lungul \xc8\x9b\xc4\x83rmului se \xc3\xaen\xc8\x99ir\xc4\x83 mai multe golfuri mici. La intrarea \xc3\xaen parc dinspre est (dinspre G\xc3\xbczel\xc3\xa7aml\xc4\xb1), primul golf de acest fel este golful I\xc3\xa7meler (\xc3\xaen turc\xc4\x83 \xc4\xb0\xc3\xa7meler Koyu). Apele acestuia nu sunt ad\xc3\xa2nci, iar plajele sunt de nisip, spre deosebire de alte golfuri din parc. Astfel, \xc4\xb0\xc3\xa7meler este cea mai popular\xc4\x83 plaj\xc4\x83 pentru turi\xc8\x99ti. Golful Ayd\xc4\xb1nl\xc4\xb1k este situat la aprox. 5\xc2\xa0km spre vest, are plaje de pietri\xc8\x99 \xc8\x99i este mai ad\xc3\xa2nc. De aici \xc3\xaencolo accesul la \xc8\x9b\xc4\x83rm este mai dificil, plajele fiind vizitate \xc3\xaen general doar de \xc3\xaenot\xc4\x83torii experimenta\xc8\x9bi \xc8\x99i oamenii locului._NEWLINE_Dup\xc4\x83 punctul de control al Jandarmeriei, drumul duce la un canion din apropiere, aflat imediat la st\xc3\xa2nga. De aici, mai multe trasee duc \xc3\xaen p\xc4\x83durile peninsulei. Unul din ele duce la satul Do\xc4\x9fanbey \xc8\x99i continu\xc4\x83 spre vechiul ora\xc8\x99-port elenistic Karine. Ultimii 9\xc2\xa0km ai traseului sunt accesibili doar cu permis sau cu \xc3\xaenso\xc8\x9birea unui ghid._NEWLINE_Cel de-al treilea golf de-a lungul peninsulei este golful Kavakl\xc4\xb1 Burun, urmat de cel mai vestic golf accesibil publicului, Karasu. De la ambele se deschid priveli\xc8\x99ti spre insula Samos, dar sunt cu mult mai rar vizitate dec\xc3\xa2t celelalte golfuri. Cap\xc4\x83tul peninsulei este marcat de muntele Mycale (\xc3\xaen turc\xc4\x83 Dilek Da\xc4\x9f\xc4\xb1), care domin\xc4\x83 asupra str\xc3\xa2mtorii omonime.\n_START_SECTION_\nPe\xc8\x99tera lui Zeus\n_START_PARAGRAPH_\nImediat la intrarea \xc3\xaen parcul na\xc8\x9bional, traseul se bifurc\xc4\x83, iar unul din trasee trece prin centrul peninsulei \xc8\x99i duce la o cavern\xc4\x83 cunoscut\xc4\x83 ca Pe\xc8\x99tera lui Zeus (\xc3\xaen turc\xc4\x83 Zeus Ma\xc4\x9faras\xc4\xb1). Intrarea este par\xc8\x9bial acoperit\xc4\x83 de vegeta\xc8\x9bie dens\xc4\x83. Pe un arbore din apropiere vizitatorii leag\xc4\x83 diferite obiecte, pentru a-\xc8\x99i \xc3\xaemplini dorin\xc8\x9bele. Pe\xc8\x99tera este umplut\xc4\x83 cu ap\xc4\x83 de izvor cristalin\xc4\x83, ceea ce o face o alt\xc4\x83 atrac\xc8\x9bie turistic\xc4\x83 a parcului. \xc3\x8en ultima perioad\xc4\x83, turi\xc8\x99tii viziteaz\xc4\x83 pe\xc8\x99tera tot mai des, datorit\xc4\x83 apelor tot mai tulburi ale plajelor din apropiere, care le fac mai pu\xc8\x9bin atr\xc4\x83g\xc4\x83toare. Numele pe\xc8\x99terii vine de la o legend\xc4\x83 conform c\xc4\x83reia zeul grecesc Zeus se sc\xc4\x83lda \xc3\xaen pe\xc8\x99ter\xc4\x83.\n_START_SECTION_\nDelta B\xc3\xbcy\xc3\xbck Menderes\n_START_PARAGRAPH_\nR\xc3\xa2ul B\xc3\xbcy\xc3\xbck Menderes (din turc\xc4\x83 Marele Meandru) se vars\xc4\x83 \xc3\xaen Marea Egee, printr-un estuar larg cu suprafa\xc8\x9ba de 16.613\xc2\xa0ha, mai mult dec\xc3\xa2t \xc3\xaentreaga peninsul\xc4\x83 Dilek, care are 10.985\xc2\xa0ha. Delta este una dintre cele mai diverse zone umede din Turcia \xc3\xaen ceea ce prive\xc8\x99te vegeta\xc8\x9bia \xc8\x99i via\xc8\x9ba marin\xc4\x83 \xc8\x99i are un statut de protec\xc8\x9bie reiterat de mai multe conven\xc8\x9bii na\xc8\x9bionale \xc8\x99i interna\xc8\x9bionale, cum ar fi Conven\xc8\x9bia Ramsar. Biodiversitatea excep\xc8\x9bional\xc4\x83 se datoreaz\xc4\x83, \xc3\xaen mare parte, terenurilor fertile \xc8\x99i apei proaspete, care atrag numeroase specii de animale, inclusiv multe p\xc4\x83s\xc4\x83ri migratoare. Mun\xc8\x9bii din regiune cauzeaz\xc4\x83 o diferen\xc8\x9b\xc4\x83 de temperatur\xc4\x83 \xc3\xaentre partea de nord \xc8\x99i cea de sud a peninsulei, ceea ce contribuie la diveristatea speciilor din delt\xc4\x83. Sunt amenajate mai multe trasee de hiking, c\xc3\xa2t \xc8\x99i locuri pentru canotaj \xc8\x99i picnic.\n_START_SECTION_\nClim\xc4\x83\n_START_PARAGRAPH_\nClima Parcului Na\xc8\x9bional Peninsula Dilek-Delta B\xc3\xbcy\xc3\xbck Menderes este mediteranean\xc4\x83 (clasificarea climatic\xc4\x83 K\xc3\xb6ppen Csa) \xc8\x99i, astfel, este uscat\xc4\x83 \xc8\x99i bl\xc3\xa2nd\xc4\x83 pe tot parcursul anului, cu excep\xc8\x9bia iernii, c\xc3\xa2nd cad cele mai multe precipita\xc8\x9bii. Temperatura medie anual\xc4\x83 este aprox. 18\xc2\xb0C, variind de la 8\xc2\xb0C \xe2\x80\x93 temperatura medie \xc3\xaen timpul iernii \xe2\x80\x93 p\xc3\xa2n\xc4\x83 la aprox. 27\xc2\xb0C \xe2\x80\x93 temperatura medie \xc3\xaen timpul verii. Pe munte, la altitudini mari, temperaturile sunt de obicei mult mai mici, temperatura medie anual\xc4\x83 fiind de obicei nu mai mare de 13\xc2\xb0C. Cantitatea de precipita\xc8\x9bii variaz\xc4\x83 \xc3\xaen func\xc8\x9bie de altitudine \xc8\x99i, de asemenea, \xc3\xaentre laturile de nord \xc8\x99i sud ale peninsulei. Astfel, precipita\xc8\x9biile variaz\xc4\x83 \xc3\xaentre 900 \xc8\x99i 1.500\xc2\xa0mm anual. Diferen\xc8\x9bele de temperatur\xc4\x83 \xc8\x99i precipita\xc8\x9bii dintre diferite zone ale parcului contribuie la diversitatea speciilor de licheni \xc8\x99i plante.\n_START_SECTION_\nGeologie\n_START_PARAGRAPH_\nTerenul peninsulei corespunde caracteristicilor geologice ale \xc3\xaentregii regiuni a M\xc4\x83rii Egee. Forma actual\xc4\x83 a peninsulei se datoreaz\xc4\x83 fuziunii tectonice a forma\xc8\x9biunilor paleozoice de \xc8\x99ist, calcarului mezozoic \xc8\x99i depozitelor de marmur\xc4\x83, urmat\xc4\x83 de acumularea argile \xc8\x99i alte sedimente \xc3\xaen timpul neogenului. Aceast\xc4\x83 combina\xc8\x9bie geologic\xc4\x83 este posibil\xc4\x83 datorit\xc4\x83 instabilit\xc4\x83\xc8\x9bii sesismice a regiunii \xc8\x99i amplas\xc4\x83rii \xc3\xaen proximitatea hotarului dintre pl\xc4\x83cile tectonice Anatolia \xc8\x99i Egee, factori care au contribuit la formarea masivelor de mun\xc8\x9bi din tot vestul Turciei. Peninsula, c\xc3\xa2t \xc8\x99i mun\xc8\x9bii dimprejurul r\xc3\xa2ului B\xc3\xbcy\xc3\xbck Menderes, fac parte din structura geologic\xc4\x83 numit\xc4\x83 Masivul Menderes._NEWLINE_Relieful peninsulei este muntos, cele mai \xc3\xaenalte piscuri ating\xc3\xa2nd \xc3\xaen\xc4\x83l\xc8\x9bimi de 1.200\xc2\xa0m. Cel mai mare munte, muntele Mycale, este de aproximativ 1.237\xc2\xa0m \xc3\xaen\xc4\x83l\xc8\x9bime.\n_START_SECTION_\nBiologie\n_START_PARAGRAPH_\nFauna \xc8\x99i flora este foarte divers\xc4\x83, parcul g\xc4\x83zduind aproximativ 804\xc2\xa0specii distincte de plante, 256\xc2\xa0specii de p\xc4\x83s\xc4\x83ri \xc8\x99i o varietate mare de mamifere, reptile \xc8\x99i animale marine. \xc3\x8entreg teritoriul este protejat de Conven\xc8\x9bia Ramsar, Conven\xc8\x9bia de la Berna privind conservarea vie\xc8\x9bii s\xc4\x83lbatice \xc8\x99i a habitatelor naturale din Europa, Conven\xc8\x9bia pentru Diversitate Biologic\xc4\x83 \xc8\x99i Conven\xc8\x9bia de la Barcelona.\n_START_SECTION_\nFlor\xc4\x83\n_START_PARAGRAPH_\nDatorit\xc4\x83 diferen\xc8\x9belor de temperatur\xc4\x83 \xc8\x99i climat \xc3\xaentre diferite zone ale parcului (inclusiv \xc3\xaen func\xc8\x9bie de altitudine), flora cuprinde, pe l\xc3\xa2ng\xc4\x83 vegeta\xc8\x9bie tipic\xc4\x83 regiunii egee, multe specii \xc3\xaent\xc3\xa2lnite \xc3\xaen mod normal \xc3\xaen alte zone de coast\xc4\x83 din Turcia, cum ar fi regiunea Mediteran\xc4\x83, regiunea Marmara \xc8\x99i regiunea M\xc4\x83rii Negre._NEWLINE_Din cele 804 specii de plante, \xc8\x99ase sunt endemice, adic\xc4\x83 se \xc3\xaent\xc3\xa2lnesc numai \xc3\xaen parc \xc8\x99i nic\xc4\x83ieri altundeva pe p\xc4\x83m\xc3\xa2nt. Alte 30 de specii sunt indigene (native). Cele mai frecvente \xc8\x99i r\xc4\x83sp\xc3\xa2ndite plante sunt specii machia, ca ienup\xc4\x83rul fenician (Juniperus phoenicea). Alte specii reprezentative sunt p\xc4\x83rul argintiu (Pyrus elaeagnifolia), pinul turcesc (Pinus brutia) \xc8\x99i sumacul (Rhus coriaria).\n_START_SECTION_\nFaun\xc4\x83\n_START_PARAGRAPH_\n\xc3\x8en parc sunt atesta\xc8\x9be 28\xc2\xa0specii de mamifere, 42\xc2\xa0specii de reptile \xc8\x99i 45\xc2\xa0specii de pe\xc8\x99ti. Mai mul\xc8\x9bi mistre\xc8\x9bi (Sus scrofa) sunt stabili\xc8\x9bi aici. Ei frecventeaz\xc4\x83 des plajele, unde se hr\xc4\x83nesc cu resturi \xc8\x99i gunoaie l\xc4\x83sate de vizitatori. Mai ad\xc3\xa2nc \xc3\xaen p\xc4\x83dure poposesc \xc8\x99acali aurii (Canis aureus), r\xc3\xa2\xc8\x99i carpatini (Lynx lynx), mai rar hiene dungate (Hyaena hyaena) \xc8\x99i caracali (Caracal caracal)._NEWLINE_De-a lungul \xc8\x9b\xc4\x83rmului sudic al peninsulei, c\xc3\xa2t \xc8\x99i \xc3\xaen delta r\xc3\xa2ului, vie\xc8\x9buiesc p\xc4\x83s\xc4\x83ri \xc8\x99i animale marine. Multe dintre aceste specii sunt pe cale de dispari\xc8\x9bie, ceea ce a reprezentat unul din motivele principale de luare a deltei sub protec\xc8\x9bie. Cele mai \xc3\xaent\xc3\xa2lnite zbur\xc4\x83toare sunt cormoranul mic (Microcarbo pygmeus), egreta mic\xc4\x83 (Egretta garzetta), v\xc3\xa2nturelul mic (Falco naumanni), prund\xc4\x83ra\xc8\x99ul de s\xc4\x83r\xc4\x83tur\xc4\x83 (Charadrius alexandrinus), codalbul (Haliaeetus albicilla) \xc8\x99i pelicanul cre\xc8\x9b (Pelecanus crispus), pentru care parcul este un loc de cuib\xc4\x83rit._NEWLINE_Via\xc8\x9ba marin\xc4\x83 este format\xc4\x83 \xc3\xaen mare parte din specii tipice M\xc4\x83rii Egee. Biodiversitatea faunei marine nu este bine studiat\xc4\x83. Observ\xc4\x83rile arat\xc4\x83 c\xc4\x83 zona este populat\xc4\x83 de \xc8\x9bestoase marine \xc8\x99i mamifere, inclusiv foci-c\xc4\x83lug\xc4\x83r \xc8\x99i delfini, dar r\xc4\x83sp\xc3\xa2ndirea lor nu este clar\xc4\x83. Au mai fost raportate \xc8\x99i balene din specia Balaenoptera physalus, \xc3\xaen apele turce\xc8\x99ti fiind documenta\xc8\x9bi un singur individ \xc3\xaen trecere \xc8\x99i cinci al\xc8\x9bii e\xc8\x99ua\xc8\x9bi pe \xc8\x9b\xc4\x83rm.\n_START_SECTION_\nActivit\xc4\x83\xc8\x9bi\n_START_PARAGRAPH_\nDatorit\xc4\x83 diversit\xc4\x83\xc8\x9bii florei \xc8\x99i faunei, c\xc3\xa2t \xc8\x99i peisajelor cu teren muntos \xc8\x99i verde, o activitate preferat\xc4\x83 a vizitatorilor \xc3\xaen parc este fotografia de natur\xc4\x83. Mai multe trasee prin p\xc4\x83duri \xc8\x99i pe munte sunt folosite pentru hiking \xc8\x99i, respectiv, alpinism. Exist\xc4\x83 numeroase alte activit\xc4\x83\xc8\x9bi disponibile pentru vizitatori, cu excep\xc8\x9bia celor interzise. De exemplu, de\xc8\x99i pescuitul recreativ este permis, v\xc3\xa2n\xc4\x83toarea \xc3\xaen parc este pedepsit\xc4\x83 grav.\n_START_SECTION_\nTurism\n_START_PARAGRAPH_\nParcul este cel mai vizitat prim\xc4\x83vara \xc8\x99i vara, c\xc3\xa2nd este deschis \xc3\xaentre orele 8:00 \xc8\x99i 19:00, ora local\xc4\x83. Toamna \xc8\x99i iarna, ora de \xc3\xaenchidere este 17:00. Intrarea este contra plat\xc4\x83. Campingul nu este permis, aprinderea focului este strict interzis\xc4\x83, iar vizitatorii nu pot r\xc4\x83m\xc3\xa2ne pe noapte \xe2\x80\x94 m\xc4\x83surile sunt luate pentru a proteja ecosistemul. La parc se poate ajunge din centrul ora\xc8\x99ului Ku\xc5\x9fadas\xc4\xb1 cu \xe2\x80\x9edolmu\xc5\x9f\xe2\x80\x9d (maxi-taxi), care circul\xc4\x83 regulat p\xc3\xa2n\xc4\x83 la G\xc3\xbczel\xc3\xa7aml\xc4\xb1. Mai recent, Ku\xc5\x9fadas\xc4\xb1 \xc8\x99i G\xc3\xbczel\xc3\xa7aml\xc4\xb1 sunt conectate prin feribot, care ofer\xc4\x83 un acces mai u\xc8\x99or. Parcul are \xc3\xaen jur de 700.000 de vizitatori din \xc8\x9bar\xc4\x83 \xc8\x99i str\xc4\x83in\xc4\x83tate \xc3\xaen fiecare an.'